Spoločný návrh NARIADENIE RADY, ktorým sa mení nariadenie (EÚ) č. 36/2012 o reštriktívnych opatreniach s ohľadom na situáciu v Sýrii /* JOIN/2014/03 final - 2014/0022 (NLE) */





DÔVODOVÁ SPRÁVA 1. Nariadením Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii sa uviedlo do účinnosti rozhodnutie Rady 2011/782/SZBP[1]. Rozhodnutím Rady 2012/739/CFSP[2] sa zrušilo a nahradilo rozhodnutie 2011/782/SZBP. Dňa 1. júna 2013 uplynula platnosť rozhodnutia 2012/739/SZBP. Bolo nahradené rozhodnutím 2013/255/SZBP, ktoré sa uplatňuje do 1. júna 2014. 2. Je potrebné zaviesť výnimku v rámci zmrazenia aktív, aby sa sýrskym subjektom vo vlastníctve štátu alebo Sýrskej centrálnej banke umožnilo uvoľniť finančné prostriedky alebo hospodárske zdroje a uhradiť platby v mene Sýrskej arabskej republiky do Organizácie pre zákaz chemických zbraní (OPCW) za činnosti súvisiace s overovacou misiou OPCW a zničením sýrskych chemických zbraní, vrátane osobitného trustového fondu OPCW na finančné prostriedky potrebné na činnosti súvisiace so zničením sýrskych chemických zbraní mimo územia Sýrskej arabskej republiky. 3. Na vykonanie týchto opatrení je potrebná ďalšia činnosť Únie. Vysoká predstaviteľka Únie pre zahraničné veci a bezpečnostnú politiku a Európska komisia navrhujú, aby sa nariadenie (EÚ) č. 36/2012 zodpovedajúcim spôsobom zmenilo. 2014/0022 (NLE) Spoločný návrh NARIADENIE RADY, ktorým sa mení nariadenie (EÚ) č. 36/2012 o reštriktívnych opatreniach s ohľadom na situáciu v Sýrii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 215, so zreteľom na rozhodnutie Rady 2013/255/SZBP z 31. mája 2013 o reštriktívnych opatreniach voči Sýrii[3], so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) Nariadením Rady (EÚ) č. 36/2012[4] sa uvádza do účinnosti väčšina opatrení stanovených v rozhodnutí 2013/255/SZBP. (2) Rada ... januára 2014 prijala rozhodnutie 2014/.../SZBP, ktorým sa mení rozhodnutie 2013/255/SZBP. (3) Mala by sa udeliť ďalšia výnimka zo zmrazenia aktív a zo zákazu sprístupňovať finančné prostriedky alebo hospodárske zdroje, aby sa umožnilo uvoľnenie finančných prostriedkov alebo hospodárskych zdrojov sýrskych subjektov vo vlastníctve štátu alebo Sýrskej centrálnej banky s cieľom umožniť im uhradiť platby v mene Sýrskej arabskej republiky do Organizácie pre zákaz chemických zbraní (OPCW) za činnosti súvisiace s overovacou misiou OPCW a zničením sýrskych chemických zbraní. (4) Toto opatrenie patrí do rozsahu pôsobnosti zmluvy, a preto je na jeho vykonávanie, najmä vzhľadom na zabezpečenie jeho jednotného uplatňovania hospodárskymi subjektmi vo všetkých členských štátoch, potrebné opatrenie na úrovni Únie. (5) Nariadenie (EÚ) č. 36/2012 by sa preto malo zodpovedajúcim spôsobom zmeniť, PRIJALA TOTO NARIADENIE: Článok 1 Nariadenie (EÚ) č. 36/2012 sa mení takto: 1. V článku 16 ods. 1 sa dopĺňa toto písmeno: „i) určené výlučne na platby sýrskych subjektov vo vlastníctve štátu alebo Sýrskej centrálnej banky, ako sa uvádzajú v prílohách II a IIa, v mene Sýrskej arabskej republiky do OPCW za činnosti súvisiace s overovacou misiou OPCW a zničením sýrskych chemických zbraní, najmä vrátane platieb do osobitného trustového fondu OPCW za činnosti týkajúce sa úplného zničenia sýrskych chemických zbraní mimo územia Sýrskej arabskej republiky.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Rozhodnutie Rady 2011/782/SZBP z 1. decembra 2011 o reštriktívnych opatreniach voči Sýrii, ktorým sa zrušuje rozhodnutie 2011/273/SZBP (Ú. v. EÚ L 319, 2.12.2011, s. 56). [2] Rozhodnutie Rady 2012/739/CFSP z 29. novembra 2012 o reštriktívnych opatreniach voči Sýrii a o zrušení rozhodnutia 2011/782/SZBP (Ú. v. EÚ L 330, 30.11.2012, s. 21). [3] Ú. v. EÚ L 147, 1.6.2013, s. 14. [4] Nariadenie Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii, ktorým sa zrušuje nariadenie (EÚ) č. 442/2011 (Ú. v. EÚ L 16, 19.1.2012, s. 1).